Gedig: Kom gee vir my polfyntjieArgieffoto (Foto: Designedbyjess/Pixabay) Louis Leipoldt (1880 – 1947) Kom gee vir my polfyntjie, Dit maak nie saak nie wat, Die kleinste, nietigste lyntjie Waardeer ek as ŉ skat. Koop waar jy wil, by smouse, Penswinkeltjies, net wat Jy kry in Krismiskouse – Dit bly vir my ŉ skat. Net iets wat jy as joue Betrag het, gee my dit – Ek neem dit aan as goue Gesteente tot besit. En as jy eenmaal sterwe, Dan pryk dit nog by my, Gegee meer as geërwe, As liefdeblyk gekry.